'Årets Stjerneskud' finder man i Nordjylland med vaders og søpølser på krogen.

Mandag aften blev nordjyske Sanne Busk Hansen udråbt som vinder af den fornemme pris som ’Årets Stjerneskud’ ved Arlas årlige prisuddeling Generation Food Award 2022. Prisen er en hyldest til de ildsjæle, der gør en særlig indsats for at inspirere børn og unge til sunde og bæredygtige madvaner. Og på det er Sanne Buck Hansen et pragteksemplar. - Ildsjæle som Sanne gør en kæmpe forskel for vores børn. Det vil få betydning for børnenes madvaner, både nu og i deres voksenliv, så vi skylder dem en stor tak, siger Sanne Vinther, der er direktør i Arla Fonden og formand for juryen. Frisk fangst i børnehøjde Sanne Buck Hansen er blandt andet anerkendt for sin indsats i Egense Sejlklubs børneklub, hvor hun som tovholder sørger for, at børn hver uge får pirret deres nysgerrighed  til mad, når de deltager i torsdagsklubben. Ofte ved at bruge det nærværende hav, hvor de fanger søpølser, samler muslinger og spiser signalkrebs. - Jeg synes, det er vigtigt at vide, hvordan naturen omkring os fungerer, og hvor maden kommer fra, siger Sanne Busk Hansen og fortsætter: - Jeg bliver så inderligt glad, når bare ét barn overvinder at smage på en reje, som barnet selv har fanget. Eller når et barn har parteret en fisk, selvom de er bange for blod. Det her er bedre end en forlystelsespark. Børnemagi uden telefoner For Sanne Busk Hansen handler børneklubben om at udbrede børnenes kendskab til anderledes råvarer fra naturen. Derfor blev hun efter eget udsagn ’tosseglad’, da de for nyligt lavede mælkebøttepandekager og fangede søpølser, og det virkede som om, at børnene blev opmærksomme på, hvor meget i naturen omkring os kan bruges i maden. - For nyligt fangede vi søpølser, som jeg har hørt serveres på fine restauranter i København. Det fik en af drengene til at undersøge, om man kan spise vandmænd. Og det fandt han ud af, at man godt kan. Det er måske et lidt stort projekt, men det er da sjovt, siger Sanne Busk Hansen og fortæller, at klubben samtidig har en anden funktion. - Det er dejligt at opleve, at alle børn passer perfekt ind her i klubben, fordi børnene samarbejder og tænker ens. Der bliver skabt børnemagi. Uden telefoner, siger hun.